બહેનો આવે એટલે બા બેત્રણ કામ ખાસ કાઢતી. એક તો કંટાળાની (સફેદ કોળાની) વડીઓ બનાવીને ખાટલાઓ પર સૂકવાતી. અમને વડીઓને લીલો લોટ ખૂબ ભાવતો. આ વડીઓ પછી કઢી શાકમાં આખ્ખું વર્ષ વપરાતી. પાપડનો લોટ બાંધવા-ગૂંદવા તો મોટા ભાઈ ઘણ લઈને વળગતા. સાંબેલાથી લોટને ગૂંદવો પડતો. પાપડનો લોટ તો કૂટવોજ પડતો. પાપડ સૂકવાતી જાય એટલે એની થપ્પીઓ મોટા માટીગોળામાં મૂકી દેવાતી. પછી ચોખા દળીને એનો લોટ બફાતો એમાથી પાપડી વણાય. વણેલી પાપડી તે સારેવડાં! આ સારેવડાં તે ઉનાળાની સવારનો નાસ્તો. સારેવડાં તળાય અને શેકાય પણ ખરા. એનો સ્વાદ તે ઉનાળાના તડકાનો સ્વાદ!